Endelig rapport fra høringskonsulenten (1)

Sag AT.39563 – Fødevareemballage (Genvedtagelse)

(2021/C 245/11)

Dette udkast til afgørelse rettes til tre virksomheder i »CCPL-koncernen«: CCPL S.c., Coopbox Group S.p.A. og Coopbox Eastern s.r.o. (»adressaterne«).

SAGSFORLØB

Den 24. juni 2015 vedtog Kommissionen i sag AT.39653 — Fødevareemballage Kommissionens afgørelse C(2015) 4336 final vedrørende en procedure i henhold til artikel 101 i TEUF og EØS-aftalens artikel 53 (herefter »afgørelsen af 2015«). Med afgørelsen af 2015 afsluttedes Kommissionens undersøgelse af fem karteller vedrørende polystyrenplastbakker (»skumbakker«) og, for ét kartels vedkommende, også polypropylenplastbakker (»hårde bakker«), der bruges til emballering af friske fødevarer i detailhandelen, f.eks. kød, fjerkræ, frugt og fisk, herunder bl.a. CCPL-koncernen. I afgørelsen af 2015 blev der konstateret fem særskilte overtrædelser af artikel 101 i TEUF og EØS-aftalens artikel 53; de havde hver især en bestemt geografisk udstrækning og fandt sted i forskellige perioder. Ved afgørelsen af 2015 blev bl.a. følgende fem juridiske enheder, der på daværende tidspunkt var en del af CCPL-koncernen, pålagt bøder: CCPL S.c., Coopbox Group S.p.A., Poliemme S.r.l., Coopbox Hispania S.l.u. og Coopbox Eastern s.r.o., for deres deltagelse i tre af de fem karteller, der er genstand for afgørelsen af 2015 (2).

Ved afgørelsen af 2015 pålagde Kommissionen CCPL-koncernens ovennævnte fem juridiske enheder bøder på i alt 33 694 000 EUR Det samlede beløb blev fastsat efter en nedsættelse på 25 % af de bøder, der ellers ville have fundet anvendelse, grundet disse enheders nedsatte betalingsevne, som Kommissionen fastslog efter en vurdering af den anmodning om bødenedsættelse på grundlag af manglende betalingsevne, de havde indgivet i henhold til punkt 35 i Kommissionens bøderetningslinjer (3).

Den 11. juli 2019 afsagde Retten dom i sag T-522/15 (herefter »dommen af 2019«) (4), hvorved den annullerede de bøder, der var blevet pålagt de fem ovennævnte juridiske enheder i CCPL-koncernen, i deres helhed, idet den gav medhold i anbringendet om, at Kommissionen ikke havde begrundet sin vurdering af den manglende betalingsevne tilstrækkeligt, samtidig med at alle sagsøgernes øvrige anbringender blev afvist. Retten annullerede derfor de dispositive bestemmelser i afgørelsen af 2015, hvorved de nævnte bøder på i alt 33 694 000 EUR blev pålagt CCPL-koncernens ovennævnte fem juridiske enheder (5).

GENVEDTAGELSESPROCEDURE

Ved brev af 18. september 2019 meddelte Kommissionen CCPL S.c. — i dennes egenskab af CCPL-koncernens øverste moderselskab, som handlede på vegne af koncernens juridiske enheder, da den foretog foreløbige betalinger og modtog tilbagebetaling heraf efter dommen af 2019 — at den agtede at vedtage en ny afgørelse om at pålægge CCPL-koncernens relevante enheder bøder og opfordrede de berørte enheder til at fremsætte deres bemærkninger. Ved dette brev meddelte Kommissionen ligeledes CCPL S.c., at den agtede at anvende samme metode til beregning af det justerede grundbeløb, som blev anvendt i afgørelsen af 2015. I sit brev præciserede Kommissionen desuden, at denne metode indebærer, at grænsen på 10 % af CCPL-koncernens samlede omsætning i det sidste hele regnskabsår før vedtagelsen af den nye afgørelse vil blive anvendt på hvert af de samlede bødebeløb, der beregnes for hver af de tre begåede overtrædelser. I brevet blev CCPL S.c. endvidere meddelt, at en eventuel anmodning om bødenedsættelse i henhold til punkt 35 i bøderetningslinjerne ville blive analyseret på grundlag af de seneste tal for CCPL-koncernens finansielle situation.

Den 4. oktober 2019 anmodede adressaterne Kommissionen om at tage deres manglende betalingsevne i betragtning i henhold til punkt 35 i bøderetningslinjerne. Kommissionen sendte med henblik på sin vurdering af anmodningen CCPL-koncernen flere anmodninger i henhold til artikel 18, stk. 1 og 2, i forordning (EF) nr. 1/2003 (6), hvori den anmodede CCPL-koncernen om at forelægge oplysninger om sin finansielle situation og den specifikke sociale og økonomiske kontekst, den befinder sig i.

Ved brev af 28. oktober 2019 fremsatte CCPL sine bemærkninger som svar på brevet af 18. september 2019. CCPL henledte navnlig Kommissionens opmærksomhed på CCPL-koncernens lavere forventede samlede omsætning i 2019 i forhold til 2018 (og ophøret af aktiviteter i visse tidligere virksomheder) og anmodede Kommissionen om at tage den reducerede omsætning i betragtning i forbindelse med anvendelsen af den grænse på 10 % af omsætningen, der er fastsat ved artikel 23, stk. 2, i forordning (EF) nr. 1/2003.

Ved brev af 15. maj 2020 bekræftede Kommissionen, at den agtede at vedtage en ny afgørelse om at erstatte de relevante afsnit i den dispositive del af afgørelsen af 2015, som blev annulleret ved dommen af 2019, ved at pålægge adressaterne de relevante bøder og holde dem ansvarlige for deltagelsen i de tre karteller i sektoren for levering af skumbakker til fødevareemballage, der dækker de afgrænsede geografiske områder Italien, Sydøsteuropa (herefter »SWE«) og Central-Østeuropa. Angående beregningen af overgrænsen for de relevante bøder bekræftede Kommissionen, at den agtede at anvende grænsen på 10 % af den samlede omsætning i året forud for vedtagelsen af den nye afgørelse for hvert samlet bødebeløb og hver overtrædelse (7).

Ved brev af 15. juni 2020 fremsatte CCPL-koncernen yderligere bemærkninger som svar på brevet af 15. maj 2020 og gentog, hvad den havde anført i brevene af 4. og 28. oktober 2019. CCPL-koncernen gjorde gældende, at bødebeløbene bør fastsættes på en retfærdig og rimelig måde og i overensstemmelse med de bøder, der blev pålagt de øvrige adressater af afgørelsen af 2015, således at proportionalitetsprincippet og ligebehandlingsprincippet overholdes.

UDKASTET TIL AFGØRELSE

I overensstemmelse med artikel 16 i afgørelse 2011/695/EU har jeg undersøgt, om afgørelsesudkastet kun omhandler klagepunkter, hvortil CCPL-koncernen har haft lejlighed til at fremsætte deres bemærkninger. I afgørelsesudkastet gør Kommissionen ikke nye klagepunkter gældende over for adressaterne, og den søger heller ikke at ændre indholdet af klagepunkterne som anført i klagepunktsmeddelelsen af 21. september 2012 i denne sag. Kommissionen bemærker endvidere, at artikel 1 i afgørelsen af 2015 er endegyldigt stadfæstet, herunder for så vidt angår de adressater, der er genstand for den foreliggende sag. Som følge af anvendelsen af det lovbestemte maksimum på 10 % af CCPL-koncernens samlede omsætning i 2019 for så vidt angår overtrædelserne i Italien og SWE er Kommissionen i udkastet til afgørelse nået frem til et samlet bødebeløb på 9 441 000 EUR, og den konkluderer, at betingelserne i punkt 35 i bøderetningslinjerne for så vidt angår manglende betalingsevne ikke er opfyldt på nuværende tidspunkt.

På baggrund af ovenstående og i betragtning af, at CCPL-koncernen ikke har fremsat anmodninger eller klager til mig, finder jeg, at alle parternes proceduremæssige rettigheder i denne sag er blevet respekteret.

Bruxelles, den 17 December 2020. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Den 4. oktober 2019 underrettede CCPL-koncernen Kommissionen om, at Coopbox Hispania S.l.u. trådte i likvidation i 2018, og at Poliemme S.r.l. blev integreret i Coopbox Group S.p.A. i 2017.

(3) Kommissionens retningslinjer for beregning af bøder efter artikel 23, stk. 2, litra a), i forordning (EF) nr. 1/2003 (EUT C 210 af 1.9.2006, s. 2).

(4) Dom af 11. juli 2019, CCPL m.fl. mod Kommissionen, T-522/15, EU:T:2019:500, som berigtiget ved Rettens kendelse af 6. september 2019, CCPL m.fl. mod Kommissionen, T-522/15, EU:T:2019:599.

(5) Retten annullerede artikel 2, stk. 1, litra f), g) og h), stk. 2, litra d) og e), og stk. 4, litra c) og d), i afgørelsen af 2015.

(6) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(7) Ved dette brev bekræftede Kommissionen, at den planlagte afgørelse ville pålægge tre enheder i CCPL-koncernen, dvs. adressaterne, bøder. Med hensyn til de resterende to enheder i CCPL-koncernen, som var adressater i afgørelsen af 2015, dvs. Poliemme S.r.l. og Coopbox Hispania S.l.u., anførte Kommissionen, at eftersom den første virksomhed formelt var ophørt med at eksistere, og den anden virksomhed var trådt i likvidation, ville disse to enheder ikke blive genstand for den planlagte afgørelse.